b'\n_START_ARTICLE_\nPosebna teorija relativnosti\n_START_PARAGRAPH_\nPos\xc3\xa9bna teor\xc3\xadja r\xc3\xaalativnosti in ~ relat\xc3\xadvnosti (ali skraj\xc5\xa1ano PTR) je fizikalna teorija, ki opisuje gibanje teles izven gravitacijskega polja. Leta 1905 jo je razvil Albert Einstein. Pred tem je v fiziki prevladovalo mnenje, da so fizikalne koli\xc4\x8dine kot hitrost ali sila absolutne in neodvisne od opazovalca oziroma opazovalnega sistema, v katerem jih merimo. Lorentz in nekateri drugi fiziki pa so opozarjali na dejstvo, da se Maxwellove ena\xc4\x8dbe pri zamenjavi koordinatnega sistema ne vedejo v skladu s klasi\xc4\x8dno mehaniko, da torej isti fizikalni pojav dva opazovalca, ki se relativno gibljeta drug glede na drugega, razli\xc4\x8dno opi\xc5\xa1eta (po zamisli o transformaciji fizikalnih zakonov med opazovalnimi sistemi, ki se gibljejo relativno drug na drugega, je teorija dobila svoje ime). Pri tem teorija tudi zavestno zanemari vpliv gravitacije na oba opazovalca. Lorentz je razvil tudi popravek, znan kot Lorentzeva transformacija, s katerim Maxwellove ena\xc4\x8dbe uskladimo z zakoni klasi\xc4\x8dne mehanike.'